Плануючы будучы горад, граф Развадоўскі вызначыў два аднолькавыя пляцы на адной вуліцы пад праваслаўную царкву і пад каталіцкі касцёл. Царкву пабудавалі ўжо ў 1908 годзе. А вось узвесці касцёл было на той час немагчыма: царскія ўлады не дазвалялі будаўніцтва каталіцкіх храмаў нават пасля палітычнай лібералізацыі 1905 года. Пра дазвол беспаспяхова рупіліся і граф, і біскуп Ян Цепляк. Не дапамагалі нават добрыя стасункі графіні Развадоўскай з губернатарам у Мінску.